M. Maďarič, minister kultúry SR: (2009-06-26):
Dámy a páni, chcel by som povedať, tento návrh zákona, táto novela nie je ani o útočení proti nikomu a ničomu. Nie je ani o ustupovaní voči ničomu, ako to niekedy v kuloároch možno zaznieva. Nie je ani o tom, aby sa občania maďarskej národnosti učili po slovensky. Ako to tiež tu zaznelo viackrát v apeloch. Ak sa nechcú, je to ich chyba. A takisto sa to týka aj iných národnostných menšín. Ale je táto novela alebo aj celý zákon o štátnom jazyku aj o tom, aby všetci občania Slovenskej republiky mali vo verejnej sfére dostupné informácie, ktoré potrebujú vo svojom štátnom jazyku, na území Slovenskej republiky je týmto štátnym jazykom slovenský jazyk. Súčasne zákon ani jeho novela nezasahujú negatívne do menšinových práv, naopak, po schválení tejto novely pribudnú nové zákonné možnosti pre menšinové jazyky. A ja som tu včera veľmi presne a fakticky vymenoval v konkrétnych paragrafoch a ustanoveniach, kde k tomu dôjde. To znamená, že nikto menšinové jazyky nevytláča. A aj teraz pred chvíľkou tu zaznievalo, ako keby niekto tvrdil, že zákon o štátnom jazyku nijakým spôsobom sa nedotýka alebo nehovorí o menšinových jazykoch. Zákon už v súčasnosti, v súčasnom znení upravuje v niektorých oblastiach používanie jazykov národnostných menšín. A ako som už povedal, novelou sa aj zvyšuje rozsah oblastí, kde sa rieši ich používanie. A aby toto navýšenie práv bolo možné, muselo sa tomu prispôsobiť aj znenie § 1 ods. 4, ktoré je, ako počúvam v pozmeňujúcich návrhoch a v tejto debate, takým tým najčastejším terčom a snahou zmeniť ho. Táto novela zákona zavádza sankcie, ale nie je o nich. Pri dohľade, to znamená aj možnom udelení sankcií, škoda, že tu nie je pán Bugár, sa prihliada na kodifikovanú podobu štátneho jazyka. To znamená, že tie pokuty sa nebudú udeľovať za nejaké prehrešky voči kodifikovanej podobe, resp. vždy sa bude zohľadňovať normálny, bežný život. Takisto v tom úradnom styku, keďže sa tu na môj vkus až neuveriteľne demagogicky hovorí, že budú postihovaní Záhoráci a východniari, pán poslanec Simon. Tak sa hovorí, že v úradnom styku je možné hovoriť jazykom, ktorý spĺňa základnú podmienku zrozumiteľnosti, a to, či chcete, alebo nechcete, spĺňajú všetky nárečia slovenského jazyka. Takže nemusia sa báť ani Záhoráci, ani východniari, keď budú hovoriť v úradnom styku záhoráčtinou, tak pokutovaní nebudú. Netýka sa, samozrejme, sa sankcie netýkajú individuálnych rečových prejavov. A dokonca aj tie sankcie nemôžu byť udeľované ani úradníkom, ani klientom, ale ak už chcete, tak úradom. Zákon a jeho novela nemá ani ambíciu konzervovať slovenský jazyk, ani ho vylepšovať. Ide o jeho používanie vo verejnom styku, aby si slovenský štátny jazyk mohol uplatniť svoje postavenie, svoju úlohu základného integrujúceho dorozumievacieho prostriedku voči všetkým občanom nášho štátu. Rozmýšľal som, či budem reagovať na pozmeňujúce návrhy a budem ich jednotlivo komentovať. Najmä sa to týka radu pozmeňujúcich návrhov, ktoré formulovali predstavitelia SMK, ale mal som taký skoro schizofrenický pocit, kedy zaznievali na jednej strane niekedy aj z ich pohľadu možno pochopiteľné pozmeňujúce návrhy, ale na druhej strane sa v tejto sále neustále z ich strany klame a zavádza o tom, ako ide novela zákona proti menšinám, ako budú menšinové jazyky novelou zákona o štátnom jazyku vytláčané. A ja po takýchto naozaj demagogických a lživých rečiach nemám chuť každý pozmeňujúci návrh teraz komentovať. Nakoniec, a špeciálne sa to týka pozmeňujúcich návrhov pána poslanca Nagya, tie pozmeňujúce návrhy vo svojom súhrne idú k tomu, aby bola zlikvidovaná podstata zákona o štátnom jazyku, o to ide. Odpoviem ale na tri sugestívne otázky, ktoré mi položil pán poslanec Berényi včera, uviedol tri príklady. Myslím, že predstavitelia SMK budú špecialisti teraz na to, aby vymýšľali absurdné situácie zo života a dokazovali, ako je zákonná norma zlá, a myslím si, že to sa dá pri každom zákone ako vymyslieť, ale budem teda odpovedať na tie tri príklady, ktoré, alebo tri otázky, ktoré mi položil. Prvá bola, že teda či budú pokutovaní na úrade, ak sa bude úradník s občanom rozprávať jazykom národnostnej menšiny. (Reakcia spravodajkyne.) Iste, pokiaľ to nie je 20 %, lebo, samozrejme, v tých príslušných miestach podľa osobitného predpisu je to možné, jasné. Nuž, ak sa budú rozprávať tieto dve osoby a nebude tam tretia osoba, pre ktorú sú tiež tie informácie dôležité, osoba, ktorá ten jazyk neovláda, tak žiadna pokuta udelená, samozrejme, nebude. (Reakcia spravodajkyne.) No tretia osoba, pani spravodajkyňa, ktorá je povedzme slovenskej národnosti a neovláda jazyk menšiny, no tak snáď uznáme, že by na tom úrade mala dostať informáciu v štátnom jazyku, alebo je rusínskej národnosti, to je logické. Ale ešte vám znovu pripomeniem, že tak, ako ste sa pýtali, ste sa pýtali zle, lebo pokutu nemôže dostať ani úradník, ani občan, ale iba úrad. Druhá otázka sa týkala používania geografických termínov v menšinovom rozhlasovom alebo televíznom vysielaní, ktoré prebieha teda v maďarskom jazyku. Ak použijú vystupujúce osoby oficiálne maďarské exonymá, to znamená zaužívané termíny utvorené a používané v súlade s medzinárodnými zásadami štandardizácie v maďarskom texte, tak takisto nemôže vzniknúť nijaký problém ani pokuta. A nakoniec ste sa ma pýtali na to, že či bude hroziť pokuta, ak napríklad pri kultúrnom programe Csemadoku nebude sprievodné uvádzanie aj v slovenskom jazyku. Ja si vám dovolím odpovedať niekoľkými protiotázkami. Možno sa dopracujeme k tej odpovedi. Ale poviem ako prvú vec, pokiaľ toto kultúrne podujatie Csemadoku je pre uzavretú spoločnosť, tak, samozrejme, je tá vec vybavená, lebo my hovoríme o používaní jazyka vo verejnom styku. Ale nepredpokladám, že máte na mysli podujatie, ktoré by bolo pre uzavretú spoločnosť. Takže ak to bude verejné podujatie, môžem, pán poslanec, prísť aj ja na toto podujatie? Myslím si, že áno, a myslím si, že môžu prísť aj príslušníci iných národnostných menšín, aj Rusíni, aj Nemci, aj Poliaci, aj iní, však? A je dobré asi, ak na maďarskú kultúru, na podujatie Csemadoku prídu aj príslušníci iných národnostných menšín alebo Slováci. Nakoniec, vždy to hovorím aj vy to tiež hovoríte, menšiny sú naším obohatením, sme multikultúrna spoločnosť, takže je to aj v našom spoločnom záujme, aby to nebolo len pre príslušníkov maďarskej národnostnej menšiny. A asi by bolo obťažné zisťovať na tom podujatí, že kto je v hľadisku, či je tam Nemec, Čech, Poliak, Slovák, však? A je asi tiež dobré, aby títo návštevníci, ktorí nie sú maďarskej národnosti, rozumeli tomu, aký program tam bude uvádzaný, teda aby sa dozvedeli, že vystúpi taký alebo onaký umelec s takým alebo onakým umeleckým výkonom. Takže z tohto hľadiska je asi aj v záujme Csemadoku povedať to na území Slovenskej republiky okrem maďarčiny aj jazykom, o ktorom predpokladáme, že ho ovládajú všetci občania Slovenskej republiky, čo je po slovensky. Je to tak? (Reakcia poslanca.) Ak sa to robí, tak žiadna pokuta nehrozí, to je moja odpoveď, pán poslanec. Nie, aj po maďarsky, aj v iných jazykoch národnostných menšín, ale snažil som sa vysvetliť, prečo je dôležité, aby pri takých podujatiach bol tento, kto toto sprievodné slovo povie aj po slovensky. Veď kvôli tým ľuďom, ktorí tam prídu. Dámy a páni, budete, predpokladám, že v utorok, hlasovať o návrhu, podľa môjho názoru a presvedčenia, modernej a funkčnej právnej normy. A naozaj sa v súčasnosti zaoberajú zákonmi o štátnom jazyku aj vo vyspelých západoeurópskych štátoch. Vo Švédsku bol schválený nedávno zákon o štátnom jazyku. V Nórsku si uložili úlohu prijať zákon o štátnom jazyku. Čiže nemyslím si, že sme v 19. storočí. A nie je to kvôli, ako to tu aj zaznelo v niektorom príspevku, kvôli dajme tomu u nás menšinám. Ale naozaj je to aj vplyv globalizácie, je to aj vplyv toho, že sme celkom nejakého nadnárodného celku, náš jazyk je konfrontovaný s inými jazykmi, takže toto sú určite tiež dôvody, pre ktoré sa iné štáty dnes zaoberajú tým, ako posilniť ten svoj národný, štátny, oficiálny jazyk. A táto norma je podľa môjho názoru organicky začlenená do slovenského právneho systému. Je zosúladená s medzinárodnoprávnymi štandardami a plne zodpovedá potrebám dnešnej spoločnosti to, ako som sa to snažil vysvetliť. Dámy, páni poslanci, ktorí ste tu, ale možno aj tí ostatní, budete mať v utorok možnosť podporiť legislatívne opatrenia, ktorých cieľom je okrem iného prispieť k riadnemu fungovaniu jedného z oficiálnych jazykov Európskej únie. Ďakujem vám za pozornosť. (Potlesk.)